Szabó Pál Általános Iskola és Alapfokú Művészeti Iskola

 ***5530 Vésztő, Vörösmarty 1-7. Tel: 66/477-078, Fax: 66/477-078***

***E-mail:*** ***szpiskola@veszto.hu***

***Visszatekintő***

***NTP-RHTP-16-0072 Tehetséggondozó és tehetségazonosító program, „Hát én immár mit válasszak?”***

***Készült: Nyíregyházi kirándulás***

***Időpont: 2017.04.30-2017.05.01.***

***Helyszín: Vésztő- Nyíregyháza Sóstó***

***Jelen vannak: Bevont gyerekek haladási és mulasztási napló szerint,***

 ***Mike Andrea, Csüllög Sándorné***

***Feladatok: Kirándulás Nyíregyházára***

 ***Leírás:*** 2017. április 30-án, reggel 7.45-kor gyülekeztünk az iskola előtt. A gyerekek pontosan érkeztek, nagyon izgatottak voltak, várták ezt a kirándulást. Nyolc óra után néhány perccel indultunk el.

Mivel tudomásunk volt róla, hogy néhány gyermek rosszul szokott lenni a buszon, így ezt már a tervezésnél figyelembe vettük, s az első megállónkat Debrecenben, a Nagyerdőnél terveztük. Fél tíz után érkeztünk meg, s egy órás sétát tettünk. A frissítő séta során több látnivalót megnéztünk. Végigmentünk a múzsák sétányán, a székelyek útján, s megcsodáltuk a Békás tó szépségét. A játszóteret érintve, s ott egy kicsit elidőzve tértünk vissza a buszhoz és indultunk tovább.

Ebéd időben megérkeztünk Nyíregyháza-Sóstóra, és elfoglaltuk a szállásunkat az Era Apartmanban. A fiúk egy háromágyas szobát kaptak, a lányok 4 ágyas szobákban helyezkedtek el. A szállásunk mindenben megfelelt az igényeinknek, a gyerekeknek nagyon tetszettek a szobák és a közös helyiségek is. Kipakoltunk, s megebédeltünk a magunkkal hozott hideg csomagokból. Miután mindenki kifújta magát, ismét buszra szálltunk, és Nyíregyháza központjába mentünk. Meglátogattuk a Jósa András Múzeumot, ahol több, témánkhoz kapcsolódó kiállítást néztünk meg.

A múzeum impozáns épülete már önmagában elbűvölt felnőttet és gyermeket egyaránt. Odabent pedig csodálatos környezet fogadott mindannyiunkat. Megcsodáltuk az „Ősi mesterek nyomában” állandó kiállítást, majd a hozzá szorosan kapcsolódó „Én elmentem a vásárba” kiállítást, s felidéztük saját, ez irányú kutatásainkat, foglalkozásainkat. A fiúknak kedvezve időt szántunk a katonai kiállításra és a huszárok világának bemutatótermére. A Péchy-Kovács gyűjtemény népi anyagai (bútorok, edények, ékszerek, szövetek) mindannyiunk számára érdekesek voltak. Kicsit borzongtunk a „Kripták, temetkezések” kiállításon is. Ezt viszont önfeledt játék követte: örömmel fedeztük fel, hogy a múzeum igen felkészült a gyerekek és a gyerekszívű felnőttek igényeinek kielégítésében. A termek sarkában, a folyosókon elhelyezett játszósarkokban kényelmes székek, fotelek, asztalok várják, hogy mellé üljenek és játszanak. Különleges színeket visz ez a múzeumlátogatásba: memóriajáték híres emberek arcképével, „Szimatoló” kvíz, dominó, malomjáték, nyelvi játékok, és szólásokat rejtő képrejtvények..mind-mind kellemes perceket szereztek.

A múzeum után kellemes felfrissülést jelentett egy hosszú séta Nyíregyháza belvárosában, ahol még egy finom fagyi is belefért a délutánba. A séta során érintettük Nyíregyháza nevezetességeit: a Móricz Zsigmond Színházat, a Váci Mihály Művelődési és Gyermekközpontot, Krúdy Gyula postakocsis szobrát, a Korona szállót, a Zsinagógát és még sok más csodálatos látnivalót.

Este pedagógusok és gyerekek közösen készítettek vacsorát. Bundáskenyér, szendvics, mézes és lekváros kenyér mellett beszélgettünk, elevenítettük fel a nap élményeit. Később társasjátékok kerültek elő, Activity, Tabu és Dixit. Amikor mindenki túlesett a tisztálkodáson és kellően elálmosodott, a szobákban alakulta ki csendes beszélgetések, nevetgélések.

Másnap reggel hét órakor ébresztővel és szobarendezéssel indult a nap. Mire a reggeli tisztálkodáson túlestünk és mindenki összecsomagolt, indult a reggelikészítés. A forró tea és kakaó életet lehelt a társaságba, a tükörtojás pedig energiát adott az előttünk álló naphoz. 9 óra után felpakoltuk a buszra a nagyobb csomagjainkat, hátizsákjainkkal pedig sétára indultunk a Skanzenhez. Végignéztük Sóstófürdő csodálatos házait, épületeit, és látnivalóit.

10 órakor már a Múzeumfaluban voltunk, ahol Magdi néni vezetésével fazekas foglalkozáson vettünk részt. A közelgő Anyák Napja örömére mindenki egy kis tálat készített az édesanyjának. Ez igazán érdekes feladat volt.

A délelőtt további részében felkerestük a Skanzen területén található népi gyermekjátékokat, s valamennyit kipróbáltuk. Az ebédet a Barabási kocsmában fogyasztottuk el, ahol 8 féle menüből lehetett választani. A fiúk a pörkölteket próbálták ki: pacal, szarvas és borjú, míg a lányok inkább a töltött káposzta és a sajttal töltött csirkemell, illetve csirkecomb mellett tették le a voksukat.

Az ebédet szabad program követte. A bejáratnál kapott térkép alapján mindenki a maga ütemében látogathatta végig a parasztportákat, iskolát, mesterségek utcáját, és a kiállítótermeket. Lehetőség volt ételkóstolókra is: sajtot, mézet, erős paprikát lehetett kóstolni, ez utóbbi sokaknak maradandó emlék marad.

Három órakor találkoztunk a főbejáratnál, elsétáltunk a buszhoz, és indultunk haza. A kellemes kirándulást még megszínesítette egy defekt, és az ezzel járó kerékcsere, amiben a gyerekek örömmel és kíváncsian segédkeztek. Fél hétkor érkeztünk haza, fáradtan, de élményekkel telve, jókedvűen.

***Melléklet:***

- haladási és mulasztási napló

- fényképek

- utaslista

-szülői nyilatkozatok

-iskolalátogatási igazolások

-szülői tájékoztató

-jegyzetek

***Zenehallgatás, kisfilm:-***